
Datum objave: 22. 7. 2024

Odgovori na pogosta vprašanja glede dodatnih zahtev za akreditacijo teles za certificiranje v skladu s točko b prvega odstavka 43. člena in tretjim odstavkom 43. člena Splošne uredbe o varstvu podatkov v povezavi z ISO/IEC 17065


1. Uvod
Kakšna je razlaga določbe  »Zoper izdano akreditacijsko listino pritožba ni dovoljena, dopusten pa je upravni spor.« 

Gre za besedilo določbe 2. odstavka 53. člena ZVOP-2, pojasnjujemo pa, da ima certifikacijsko telo pred sprožitvijo upravnega spora možnost podati ugovor oziroma priziv, ki se ga rešuje znotraj Slovenske akreditacije in skladno s postopki Slovenske akreditacije. 

1. 4.6 Javno dostopne informacije
Kako si razlagati določbo »certifikacijsko telo »vse različice (sedanje in prejšnje) odobrenih meril, uporabljenih v smislu petega odstavka 42. člena Splošne uredbe o varstvu podatkov, objavi in so zlahka dostopne javnosti«? 

Zasleduje se cilj preglednosti in javne dostopnosti brez nesorazmernih ovir. V praksi bo to pomenilo objavo na spletu, objava npr. na oglasni deski certifikacijskega telesa ne bi zadostovala. 


1. 7.6 Odločitev o certificiranju: 
Ali zadostuje izjava stranke glede zahteve, da mora telo za certificiranje pri prosilcu potrditi, da ni predmet nobene preiskave ali regulativnega ukrepa slovenskega organa za varstvo podatkov?

Da.

1. 7.8 Imenik certificiranih produktov: 
Ali lahko povzetek ocenjevalnega poročila vsebuje samo točke, kot so navedene (a do g)? 

Namen povzetka ocenjevalnega poročil je pomagati pri preglednosti glede tega, kaj je bilo certificirano in kako je bilo ocenjeno. Navedene točke zadostujejo, ni pa certifikacijsko telo z njimi omejeno, zato lahko poleg tega objavi tudi dodatne informacije, če ocenjuje, da to pripomore k preglednosti.

1. 7.10 Spremembe, ki vplivajo na certificiranje: 
Katere sodne odločbe so mišljene in kje so objavljene?

Določba »sodne odločbe v zvezi z varstvom podatkov« se nanaša na sodbe, ki imajo ali bi lahko imele pomemben vpliv na predmet storitve certificiranja (npr. odločitev Ustavnega sodišča RS, ki bi prepovedala uporabo določenih obdelav v določenih kontekstih). Poseben register tovrstnih sodb ni predviden, Informacijski pooblaščenec bo takšne sodbe posebej objavil na spletni strani in jih posredoval Slovenski akreditaciji.


1. 7.13 Pritožbe in ugovori, točka d drugega odstavka 43. člena Splošne uredbe o varstvu podatkov:
Kakšna preverjanja so mišljena (točka c) in katere so zainteresirane strani (točka d)?

Certifikacijsko telo mora pojasniti, kako obravnava pritožbo, t.j. kakšna vsebinska preverjanja bo izvedlo na podlagi prejete pritožbe.

Glede zainteresiranih strani pojasnjujemo, da mora certifikacijsko telo opredeliti, ali obstajajo možnosti za posvetovanje z zainteresiranimi stranmi in katere so te možnosti, ni pa nujno, da take možnosti obstajajo. Zainteresirane strani so odvisne od konkretnega konteksta (npr. informacije o tem, ali bi se v postopku obravnave pritožbe lahko iskalo oz. pridobilo mnenje kakšne druge organizacije in katere informacije bi se ji v tem primeru posredovalo).


1. 9.3.3 Vodenje obravnavanja pritožb: 
Kdo in kako se odloča, katere pritožbe in ugovore je treba posredovati slovenskemu organu za varstvo podatkov (Informacijskemu pooblaščencu)?

Gre za vsebinsko odločitev telesa za certificiranje, vsekakor niso mišljene vse prejete pritožbe in ugovori, temveč posebej pomembni, npr. z vidika celotnega postopka ali ker odpira pomembna pravna vprašanja glede upoštevanja temeljnih določb zakonodaje o varstvu osebnih podatkov. Certifikacijsko telo lahko predhodno preveri pri Informacijskemu pooblaščencu, ali se mu zdi določena pritožba ali ugovor tako pomembna, da je potrebno posredovanje.


***

Če imate vprašanje glede dodatnih zahtev za akreditacijo teles za certificiranje, nam ga lahko pošljete na gp.ip(at)ip-rs.si. Vprašanje in odgovor bomo v anonimizirani obliki objavili na tem mestu.

